กรมทรัพย์สินทางปัญญา ชื่นชมผ้าไหมยกดอกลำพูน ก้าวสู่เวทีระดับโลก พร้อมผลักดันสินค้า GI อื่นๆ ให้ได้รับการยอมรับและมีชื่อเสียงสู่เวทีสากล
นายวุฒิไกร ลีวีระพันธุ์ อธิบดีกรมทรัพย์สินทางปัญญา เปิดเผยว่า รู้สึกยินดีเป็นอย่างยิ่งที่นักออกแบบระดับประเทศ โดยคุณหมู พลพัฒน์ อัศวะประภา แห่งแบรนด์ ASAVA เลือกใช้ผ้าไหมยกดอกลำพูน ลายพานจักรพรรดิยกทอง มาตัดเย็บชุดให้แก่ Lisa BLACKPINK หรือลลิษา มโนบาล ในมิวสิควิดีโอเพลง LALISA ซึ่งมียอดผู้เข้าชมมากกว่า 200 ล้านครั้งบนยูทูป ทั้งนี้ตลอดระยะเวลาที่ผ่านมา ผ้าไหมยกดอกลำพูน ได้รับการยอมรับในเวทีสากลอย่างต่อเนื่อง อาทิ สมาคมแชมเปญประเทศฝรั่งเศส สั่งผลิตไปใช้เป็นของที่ระลึก รวมทั้งได้รับการจดทะเบียนในประเทศอินโดนีเซียและประเทศอินเดีย ปัจจุบันสามารถสร้างมูลค่ากว่า 37 ล้านบาทต่อปี ให้แก่ชุมชนชาวลำพูนด้านนายเรวัต สิงห์ศักดิ์ เจ้าของร้านคุณอู๋ไหมไทย ผู้ประกอบการผ้าไหมยกดอกลำพูนที่ได้รับตราสัญลักษณ์ GI กล่าวว่า ผ้าไหมยกดอกลำพูนเป็นสิ่งที่ชาวลำพูนสืบต่อกันมาจากราชสำนัก โดยลายพานจักรพรรดิยกทองบนชุดของ Lisa BLACKPINK เป็นหนึ่งในลวดลายจากการรวมกลุ่มพัฒนารูปแบบและออกแบบลวดลายผ้า เพื่อเป็นลายส่วนกลางให้แก่ช่างทอในพื้นที่ นอกจากนี้ จุดเด่นของผ้าไหมยกดอกลำพูน คือการควบคุมมาตรฐานที่เน้น 3 ด้านหลักเริ่มจาก กระบวนการผลิต ผ้าที่ทอเสร็จ และการตรวจสอบย้อนกลับ โดยผ้าไหมยกดอกลำพูนที่ผ่านมาตรฐานจะได้รับการติดตราสัญลักษณ์ GI ไทย สามารถสร้างมูลค่าเพิ่มให้แก่สินค้าได้กว่าร้อยละ 50กรมทรัพย์สินทางปัญญา ขอเชิญชวนทุกภาคส่วนร่วมผลักดันสินค้า GI อื่นๆ ที่มีศักยภาพให้มีชื่อเสียงก้าวไกลทั้งในและต่างประเทศ โดยสามารถเลือกซื้อสินค้า GI จากทั่วประเทศ กว่า 50 ร้านค้า ในงาน "GI Fest" ระหว่างวันที่ 22 - 25 พฤศจิกายน 2564 ณ ลานอเนกประสงค์ ชั้น 3 กระทรวงพาณิชย์